title: Директива 2011/65/ЕС на Европейския парламент и на Съвета от 8 юни 2011 година относно ограничението за употребата на определени опасни вещества в електрическото и електронното оборудване  Текст от значение за ЕИП

text:
               1.7.2011

               BG

               Официален вестник на Европейския съюз

               L 174/88

         ДИРЕКТИВА 2011/65/ЕС НА ЕВРОПЕЙСКИЯ ПАРЛАМЕНТ И НА СЪВЕТА
   от 8 юни 2011 година
   относно ограничението за употребата на определени опасни вещества в електрическото и електронното оборудване
   (преработена версия)
   (текст от значение за ЕИП)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз, и по-специално член 114 от него,
   като взеха предвид предложението на Европейската комисия,
   като взеха предвид становището на Европейския икономически и социален комитет (1),
   като взеха предвид становището на Комитета на регионите (2),
   в съответствие с обикновената законодателна процедура (3),
   като имат предвид, че:

               (1)

               Директива 2002/95/ЕО на Европейския парламент и на Съвета от 27 януари 2003 г. относно ограничението за употребата на определени опасни вещества в електрическото и електронното оборудване (4) трябва да бъде съществено изменена. С оглед постигане на яснота посочената директива следва да бъде преработена.

               (2)

               Несъответствията в законодателството или административните мерки, приети от държавите-членки по отношение на ограниченията в употребата на някои опасни вещества в електрическото и електронното оборудване (ЕЕО), могат да създадат пречки за търговията и да изменят условията на конкуренцията в Съюза и могат поради това да окажат директно влияние върху установяването и функционирането на вътрешния пазар. С оглед на това е необходимо да се установят правила в тази област и да се спомогне за опазването на здравето на хората и за екологосъобразно оползотворяване и обезвреждане на отпадъчното ЕЕО.

               (3)

               Съгласно Директива 2002/95/ЕО Комисията извършва преглед на разпоредбите на посочената директива, по-специално за да добави към обхвата ѝ оборудване от определени категории и да проучи необходимостта от адаптиране на списъка с веществата под ограничение въз основа на научния напредък, като се съобразява с принципа на предпазните мерки, одобрен с резолюция на Съвета от 4 декември 2000 г.

               (4)

               Директива 2008/98/ЕО на Европейския парламент и на Съвета от 19 ноември 2008 г. относно отпадъците (5) отдава първостепенно значение на предотвратяването в законодателството по управлението на отпадъците. Предотвратяването е определено, наред с другото, като мерки, с които се намалява съдържанието на вредни вещества в материалите и продуктите.

               (5)

               В Резолюцията на Съвета от 25 януари 1988 г. за програма за действие на Общността за борба със замърсяването на околната среда с кадмий (6) Комисията беше приканена да разработи незабавно специални мерки за такава програма. Човешкото здраве също трябва да бъде защитено и поради това следва да се прилага цялостна стратегия, която по-специално да ограничава употребата на кадмий и да стимулира изследванията на заместители. В резолюцията се подчертава, че употребата на кадмий следва да бъде ограничена до случаите, при които няма подходящи алтернативи.

               (6)

               Регламент (ЕО) № 850/2004 на Европейския парламент и на Съвета от 29 април 2004 г. относно устойчивите органични замърсители (7) припомня, че целта за защита на околната среда и човешкото здраве от устойчиви органични замърсители не може да се постигне в достатъчна степен от държавите-членки поради трансграничното въздействие на тези замърсители и следователно може да се постигне по-добре на равнището на Съюза. Съгласно този регламент емисиите на устойчиви органични замърсители, като например диоксини и фурани, които са непреднамерено получени странични продукти от промишлени процеси, следва да се установят и намалят възможно най-бързо, като крайната цел е по възможност елиминирането им.

               (7)

               Наличните данни показват, че тези мерки за събиране, третиране, рециклиране и обезвреждане на отпадъчното ЕЕО, както е постановено в Директива 2002/96/ЕО на Европейския парламент и на Съвета от 27 януари 2003 г. относно отпадъчно електрическо и електронно оборудване (ОЕЕО) (8) са необходими за намаляването на проблемите за управление на отпадъците, свързани със съответните тежки метали и вещества, които забавят горенето. Въпреки тези мерки значителна част от отпадъчното ЕЕО ще продължи да бъде откривана в настоящите потоци за обезвреждане в рамките на Съюза и извън него. Дори ако отпадъчното ЕЕО е било събрано отделно и е било подложено на преработка за рециклиране, неговото съдържание на живак, кадмий, олово и хром VI, полибромирани бифенили (PBB) и полибромирани дифенилетери (PBDE) има вероятност да представлява риск за здравето или околната среда, особено когато се третира при по-малко оптимални условия.

               (8)

               Като се вземе под внимание техническата и икономическата приложимост, включително за малките и средните предприятия (МСП), най-ефективният начин за значително намаляване на рисковете за здравето и околната среда, свързани с тези вещества, за да се достигне избраното ниво на защита в Съюза, е заместването на тези вещества в ЕЕО с безопасни или по-безопасни материали. Ограничаването на употребата на тези опасни вещества е вероятно да увеличи възможностите за икономическа печалба от рециклиране на отпадъчното ЕЕО и да намали отрицателното въздействие върху здравето на работниците в заводите за рециклиране.

               (9)

               Веществата, обхванати от настоящата директива, са научно добре проучени и оценени и са били обект на различни мерки на равнището на Съюза и на национално равнище.

               (10)

               Предвидените в настоящата директива мерки следва да вземат под внимание съществуването на международни указания и препоръки и следва да се базират на оценка на наличната научна и техническа информация. Мерките са необходими за постигане на избраното ниво на защита за здравето на човека и околната среда, при надлежно спазване на принципа на предпазните мерки, като се имат предвид рисковете, които липсата на тези мерки вероятно би предизвикала в Съюза. Мерките следва да бъдат под контрол и, ако е необходимо, да бъдат коригирани, като се вземе под внимание наличната научна и техническа информация. Приложенията към директивата следва да се преразглеждат редовно, за да се вземат предвид, наред с другото, приложения XIV и XVII към Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH) и за създаване на Европейска агенция по химикали (9). По-специално приоритетно следва да се разгледат рисковете за човешкото здраве и околната среда, произтичащи от употребата на хексабромоциклододекан (HBCDD), бис (2-етилхексил) фталат (DEHP), бутил бензил фталат (BBP) и дибутилфталат (DBP). С цел допълнително ограничаване на веществата Комисията следва отново да проучи вещества, които са били предмет на предишни оценки, в съответствие с новите критерии, установени в настоящата директива като част от първия преглед.

               (11)

               Настоящата директива допълва общото законодателство на Съюза за управлението на отпадъците, като Директива 2008/98/ЕО, както и Регламент (ЕО) № 1907/2006.

               (12)

               В настоящата директива следва да се включат множество определения с цел уточняване на обхвата ѝ. Освен това определението за „електрическо и електронно оборудване“ следва да бъде допълнено с определение за „зависимо“, за да се обхване многофункционалният характер на някои продукти, като предназначението на ЕЕО трябва да се определи въз основата на обективни характеристики, като например дизайна на продукта и неговото предлагане на пазара.

               (13)

               Директива 2009/125/ЕО на Европейския парламент и на Съвета от 21 октомври 2009 г. за създаване на рамка за определяне на изискванията за екодизайн към продукти, свързани с енергопотреблението (10) дава възможност за установяване на конкретни изисквания за екологосъобразно проектиране за продукти, свързани с енергопотреблението, които могат да бъдат включени и в обхвата на настоящата директива. Директива 2009/125/ЕО и мерките за прилагане, приети в съответствие с нея, не засягат законодателството на Съюза за управление на отпадъците.

               (14)

               Настоящата директива следва да се прилага, без да засяга законодателството на Съюза за изискванията за безопасността и здравето и специалното законодателство на Съюза за управление на отпадъците, и по-специално Директива 2006/66/ЕО на Европейския парламент и на Съвета от 6 септември 2006 г. относно батерии и акумулатори и отпадъци от батерии и акумулатори (11) и Регламент (ЕО) № 850/2004.

               (15)

               Техническото развитие на ЕЕО без тежки метали, PBDE и PBB следва да бъде взето под внимание.

               (16)

               След като научните данни са в наличност, като се вземе под внимание принципът на предпазните мерки, следва да се провери ограничението за други опасни вещества, включително всички вещества с много малък размер или с много малка вътрешна или повърхностна структура (наноматериали), които могат да бъдат опасни поради свойства, свързани с техния размер или структура, и следва да се провери тяхното заместване с по-благоприятни за околната среда алтернативи, които гарантират поне същото ниво на защита за потребителите. За тази цел преразглеждането и изменението на списъка на ограничените вещества в приложение II следва да се извършва съгласувано, да се постигне максимален синхрон и следва да се отрази допълващият характер на работата, извършвана по други законодателни актове на ЕС, и по-специално в съответствие с Регламент (ЕО) № 1907/2006, като същевременно се гарантира взаимно независимо действие на настоящата директива и на посочения регламент. Следва да се проведат консултации със съответните заинтересовани страни и следва да бъде отдадено особено внимание на потенциалното въздействие върху МСП.

               (17)

               Разработването на възобновяеми форми на енергия е една от основните цели на Европейския съюз, като приносът на възобновяемите енергийни източници за целите на опазването на околната среда и климата е от ключово значение. Директива 2009/28/ЕО на Европейския парламент и на Съвета от 23 април 2009 г. за насърчаване използването на енергия от възобновяеми източници (12) припомня, че следва да бъде осигурена последователност между посочените цели и законодателството на Съюза в областта на околната среда. Следователно настоящата директива следва да не възпрепятства разработването на технологии за възобновяеми енергийни източници, които не представляват опасност за здравето и околната среда и са устойчиви и икономически изгодни.

               (18)

               Изключения от изискванията за заместване следва да бъдат допуснати, ако заместването не е възможно от научна или техническа гледна точка, особено предвид на положението на МСП, или ако негативното влияние върху околната среда, здравето и безопасността на потребителите, причинено от заместителя, има вероятност да надхвърли ползите за околната среда, здравето и безопасността на потребителите от това заместване или ако не са осигурени надеждни заместители. При вземането на решение за освобождаване и за продължителността на евентуалното освобождаване следва да се взема предвид наличието на заместители, както и социално-икономическото въздействие на заместването. Във връзка с цялостното въздействие на освобождаването от изискванията, по целесъобразност, следва да се прилагат съображения, свързани с жизнения цикъл. Заместването на опасни вещества в ЕЕО трябва също така да бъде направено по начин, съвместим със здравето и безопасността на потребителите на ЕЕО. Пускането на медицински изделия на пазара изисква процедура за оценка на съответствието съгласно Директива 93/42/ЕИО на Съвета от 14 юни 1993 г. относно медицинските изделия (13) и Директива 98/79/ЕО на Европейския парламент и на Съвета от 27 октомври 1998 г. относно диагностичните медицински изделия in vitro (14), а по тази процедура би могло да се наложи намеса на нотифициран орган, определен от компетентните власти на държавите-членки. Ако такъв нотифициран орган установи, че безопасността на потенциалния заместител при предвидената му употреба в медицински изделия или в диагностични медицински изделия ин витро не е доказана, се счита, че употребата на този потенциален заместител има очевидно отрицателно социално-икономическо въздействие и отрицателно въздействие върху здравето и безопастността на потребителите. Следва да бъде възможно от датата на влизане в сила на настоящата директива да се подават искания за освобождаване за оборудване дори преди действителното включване на това оборудване в обхвата на настоящата директива.

               (19)

               Случаите, в които ограничението не се прилага за определени материали или компоненти, следва да бъдат с ограничен обхват и продължителност, за да се постигне постепенно прекратяване на употребата на опасни вещества в ЕЕО, при положение че употребата им в такова оборудване следва да може да се избягва.

               (20)

               Трябва да има резервни части в наличност, тъй като повторната употреба, ремонтирането и удължаването на живота на продукта са от полза.

               (21)

               Процедурите за оценяване на съответствието на ЕЕО по настоящата директива следва да бъдат съгласувани със съответните законодателни актове на Съюза, по-специално с Решение № 768/2008/ЕО на Европейския парламент и на Съвета от 9 юли 2008 г. относно обща рамка за предлагането на пазара на продукти (15). Хармонизирането на процедурите за оценяване на съответствието следва да даде на производителите правна сигурност относно доказателствата за съответствието, които те трябва да представят на властите в целия Съюз.

               (22)

               Маркировката, която се прилага за продуктите на равнището на Съюза, „СЕ“ маркировка, следва да се прилага и за ЕЕО, попадащо в обхвата на настоящата директива.

               (23)

               Механизмите за надзор на пазара, установени с Регламент (ЕО) № 765/2008 на Европейския парламент и на Съвета от 9 юли 2008 г. за определяне на изискванията за акредитация и надзор на пазара във връзка с предлагането на пазара на продукти (16), осигуряват нужните предпазни механизми за проверка на съответствието с настоящата директива.

               (24)

               За да се гарантират еднакви условия за изпълнение на настоящата директива, особено по отношение на насоките и формата на заявленията за освобождаване от изискванията, на Комисията следва да бъдат предоставени изпълнителни правомощия. Те следва да бъдат упражнявани в съответствие с Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите-членки върху упражняването на изпълнителните правомощия от страна на Комисията (17).

               (25)

               С оглед постигане на целите на настоящата директива Комисията следва да бъде оправомощена да приема делегирани актове в съответствие с член 290 от Договора за функционирането на Европейския съюз по отношение на измененията по приложение II, подробни правила за спазване на изискванията за максималните допустими стойности на концентрациите и адаптиране на приложения III и IV към научно-техническия прогрес. От особено значение е Комисията да провежда подходящи консултации по време на подготвителната работа, включително на равнище експерти.

               (26)

               Задължението за транспониране на настоящата директива в националното право следва да бъде ограничено до разпоредбите, които представляват изменение по същество в сравнение с предходната директива. Задължението за транспониране на разпоредбите, които не са изменени, произтича от предходната директива.

               (27)

               Настоящата директива не следва да засяга задълженията на държавите-членки по отношение на сроковете за транспониране в националното право и за прилагане на директивата, посочена в приложение VII, част Б.

               (28)

               При преразглеждането на настоящата директива Комисията следва да извърши задълбочен анализ на съгласуваността с разпоредбите на Регламент (ЕО) № 1907/2006.

               (29)

               В съответствие с точка 34 от Междуинституционалното споразумение за по-добро законотворчество (18) държавите-членки се насърчават да изготвят за себе си и в интерес на Съюза таблици, които показват, доколкото е възможно, съответствието между настоящата директива и приетите мерки за нейното транспониране, и да осигурят публичен достъп до тях.

               (30)

               Тъй като целта на настоящата директива, а именно установяване на ограничения за употребата на опасни вещества в ЕЕО, не може да бъде постигната в достатъчна степен от държавите-членки и следователно поради мащаба на проблема и отражението му върху други законодателни актове на Съюза относно оползотворяването и обезвреждането на отпадъци и върху области от общ интерес, например опазването на човешкото здраве, може да бъде постигната по-добре на равнището на Съюза, Съюзът може да приема мерки съгласно принципа на субсидиарността, установен в член 5 от Договора. В съответствие с принципа на пропорционалност, уреден в същия член, настоящата директива не надхвърля необходимото за постигането на тази цел,

         ПРИЕХА НАСТОЯЩАТА ДИРЕКТИВА:
   Член 1
   Предмет
   Настоящата директива установява правила за ограничаването на употребата на опасни вещества в електрическото и електронното оборудване (ЕЕО), за да спомогне за опазването на здравето на човека и на околната среда, включително екологосъобразното оползотворяване и обезвреждане на отпадъчното ЕЕО.
   Член 2
   Обхват
   1.   При спазване на параграф 2 настоящата директива се прилага за ЕЕО, което попада в категориите, посочени в приложение I.
   2.   Без да се засягат разпоредбите на член 4, параграфи 3 и 4, държавите-членки предвиждат, че ЕЕО, което е било извън обхвата на Директива 2002/95/ЕО, но което не би съответствало на настоящата директива, може въпреки това да продължава да се предоставя на пазара до 22 юли 2019 г.
   3.   Настоящата директива се прилага, без да се засягат изискванията на законодателството на Съюза относно безопасността и здравето и относно химикалите, и по-специално Регламент (ЕО) № 1907/2006, както и изискванията на специалното законодателство на Съюза за управление на отпадъците.
   4.   Настоящата директива не се прилага за:

               а)

               оборудване, което е необходимо за опазване на основните интереси на сигурността на държавите-членки, включително за оръжия, боеприпаси и бойни продукти, специално предназначени за военна употреба;

               б)

               оборудване, предназначено за изпращане в космическото пространство;

               в)

               оборудване, което е специално проектирано и трябва да бъде инсталирано като част от друг вид оборудване, което е изключено от или не попада в обхвата на настоящата директива, което може да изпълнява предназначението си само като част от посоченото друго оборудване и което може да бъде сменено само със същото специално проектирано оборудване;

               г)

               големи единици стационарно промишлено оборудване;

               д)

               неподвижно монтирани големи инсталации;

               е)

               средства за транспорт на пътници или стоки, с изключение на електрически двуколесни моторни превозни средства, които не са получили типово одобрение;

               ж)

               мобилни устройства, непредназначени за движение по пътища, предоставени изключително за професионална употреба;

               з)

               активни имплантируеми медицински изделия;

               и)

               фотоволтаични панели, предназначени за използване в система, която е проектирана, създадена и инсталирана от специалисти за постоянна експлоатация на определено място, с цел производство на енергия от слънчева светлина за обществени, търговски, промишлени и битови нужди;

               й)

               оборудване, специално проектирано единствено за целите на научно-изследователската и развойната дейност и предоставяно само на принципа на свързаните стопански системи.

         Член 3
   Определения
   За целите на настоящата директива се прилагат следните определения:

               1.

               „електрическо и електронно оборудване“ или „ЕЕО“ означава оборудване, което е зависимо от електрически ток или електромагнитни полета, за да функционира правилно, и оборудване за генериране, предаване и измерване на такъв ток или полета и е създадено за употреба с електрическо напрежение, което не превишава 1 000 волта за променлив ток и 1 500 волта за постоянен ток;

               2.

               за целите на точка 1 „зависим“ означава, че ЕЕО се нуждае от електрически ток или електромагнитни полета, за да изпълнява поне една от функциите по предназначение;

               3.

               „големи единици стационарно промишлено оборудване“ означава голяма цялост от машини, оборудване и/или компоненти, функциониращи съвместно, със специфично приложение, монтирани и демонтирани за постоянно от специалисти на дадено място и експлоатирани и поддържани от специалисти в промишлени производствени сгради или съоръжения за научно-изследователска и развойна дейност;

               4.

               „големи неподвижно монтирани инсталации“ означава голяма цялост от няколко вида апарати и, където е приложимо, други устройства, сглобени и монтирани от специалисти, предназначени за постоянна експлоатация на предварително определено място и демонтирани от специалисти;

               5.

               „кабели“ означава всички кабели с номинално напрежение до 250 волта, служещи за връзка или удължител при свързването на ЕЕО с електрическата мрежа или при свързването на две или повече ЕЕО едно с друго;

               6.

               „производител“ означава всяко физическо или юридическо лице, което произвежда ЕЕО или има проектирано или произведено ЕЕО и го предлага на пазара под свое име или търговска марка;

               7.

               „упълномощен представител“ означава всяко физическо или юридическо лице, установено в Съюза, което е упълномощено писмено от производител да действа от негово име във връзка с определени задачи;

               8.

               „дистрибутор“ означава всяко физическо или юридическо лице по веригата на доставките, различно от производителя или вносителя, което предоставя ЕЕО на пазара;

               9.

               „вносител“ означава всяко установено в Съюза физическо или юридическо лице, което пуска на пазара на Съюза ЕЕО от трета държава;

               10.

               „икономически оператори“ означава производители, упълномощени представители, вносители или дистрибутори;

               11.

               „предоставяне на пазара“ означава всяка възмездна или безвъзмездна доставка на ЕЕО за разпространение, потребление или употреба на пазара на Съюза като част от дадена търговска дейност;

               12.

               „пускане на пазара“ означава предоставяне на ЕЕО на пазара на Съюза за първи път;

               13.

               „хармонизиран стандарт“ означава стандарт, приет от една от европейските организации за стандартизация, изброени в приложение I към Директива 98/34/ЕО на Европейския парламент и на Съвета от 22 юни 1998 г. относно определяне на процедура за предоставяне на информация в областта на техническите стандарти и регламенти, както и правила относно услугите на информационното общество (19), въз основа на искане, отправено от Комисията, в съответствие с член 6 от Директива 98/34/ЕО;

               14.

               „техническа спецификация“ означава документ, определящ техническите изисквания, на които трябва да отговаря определен продукт, процес или услуга;

               15.

               „СЕ маркировка“ означава маркировка, с която производителят показва, че продуктът съответства на приложимите изисквания на законодателните актове на Съюза за хармонизиране, предвиждащи нанасянето ѝ;

               16.

               „оценяване на съответствието“ означава процедурата, посредством която се установява дали са спазени изискванията на настоящата директива по отношение на дадено ЕЕО;

               17.

               „надзор на пазара“ означава извършваните дейности и вземаните мерки от страна на публичните органи, за да се гарантира, че ЕЕО отговаря на определените в настоящата директива изисквания и не застрашава здравето, безопасността или други аспекти на опазването на обществения интерес;

               18.

               „изземване“ означава всяка мярка, целяща да постигне връщане на продукт, който вече е бил предоставен на разположение на крайния потребител;

               19.

               „изтегляне“ означава всяка мярка, целяща да предотврати предоставянето на пазара на продукт, който вече е във веригата на доставки;

               20.

               „еднороден материал“ означава или материал с изцяло хомогенен състав, или материал, състоящ се от комбинация от материали, който не може да бъде разграден на различни материали чрез механични действия, като развинтване, разрязване, раздробяване, смилане и абразивни технологии;

               21.

               „медицинско изделие“ означава медицинско изделие по смисъла на член 1, параграф 2, буква а) от Директива 93/42/ЕИО и което също е ЕЕО;

               22.

               „медицинско изделие за диагноза ин витро“ означава медицинско изделие за диагноза ин витро по смисъла на член 1, параграф 2, буква б) от Директива 98/79/ЕО;

               23.

               „активно имплантируемо медицинско изделие“ означава всяко активно имплантируемо медицинско изделие по смисъла на член 1, параграф 2, буква в) от Директива 90/385/ЕИО на Съвета от 20 юни 1990 г. за сближаване на законодателствата на държавите-членки относно активно имплантируеми медицински изделия (20);

               24.

               „промишлени прибори за контрол и управление“ са прибори за контрол и управление, които са предназначени изключително за промишлена или професионална употреба;

               25.

               „наличие на заместител“ означава способността заместителят да може да бъде произведен и доставен в рамките на разумен срок от време, в сравнение с времето, необходимо за производството и доставката на веществата, изброени в приложение II;

               26.

               „надеждност на заместител“ означава вероятността ЕЕО, използващо такъв заместител, да изпълнява необходимата функция безпроблемно при определени условия и за посочения период от време;

               27.

               „резервна част“ означава отделна част от електрическо и електронно оборудване, която може да замени част от ЕЕО. Електрическото и електронното оборудване не може да функционира по предназначение без тази част на ЕЕО. Функционалността на ЕЕО се възстановява или се подобрява, когато частта се замени с резервна част;

               28.

               „мобилни устройства, непредназначени за движение по път и изключително за професионална употреба“ означава машини с бордови източник на енергия, чието функциониране налага придвижване или непрекъснато/периодично преместване между няколко фиксирани работни места по време на работа и изключително за професионална употреба.

         Член 4
   Превенция
   1.   Държавите-членки гарантират, че ЕЕО, което е пуснато на пазара, включително кабелите и резервните части за неговия ремонт, неговата повторна употреба, осъвременяване на функционалните му характеристики или повишаване на капацитета му, не съдържа веществата, изброени в приложение II.
   2.   За целите на настоящата директива се допуска не повече от максималната стойност на тегловната концентрация в еднородните материали съгласно приложение II. Комисията приема чрез делегирани актове в съответствие с член 20 и при спазване на условията, установени в членове 21 и 22, подробни правила за спазване на изискванията за максималните стойности на концентрациите, като вземат предвид, наред с другото, повърхностните покрития.
   3.   Параграф 1 се прилага за медицинските изделия и за приборите за контрол и управление, които се пускат на пазара от 22 юли 2014 г., за диагностичните медицински изделия ин витро, които се пускат на пазара от 22 юли 2016 г., и за промишлените прибори за контрол и управление, които се пускат на пазара от 22 юли 2017 г.
   4.   Параграф 1 не се прилага за кабели или резервни части за ремонта, повторната употреба, осъвременяването на функционалните характеристики или повишаването на капацитета на:

               а)

               ЕЕО, което е пуснато на пазара преди 1 юли 2006 г.;

               б)

               медицински изделия, които са пуснати на пазара преди 22 юли 2014 г.;

               в)

               диагностични медицински изделия ин витро, които са пуснати на пазара преди 22 юли 2016 г.;

               г)

               прибори за контрол и управление, които са пуснати на пазара преди 22 юли 2014 г.;

               д)

               промишлени прибори за контрол и управление, които са пуснати на пазара преди 22 юли 2017 г.;

               е)

               ЕЕО, за което е ползвано правото на освобождаване и което е било пуснато на пазара преди изтичането на срока на освобождаването, доколкото това се отнася до съответното освобождаване.

         5.   Параграф 1 не се прилага по отношение на повторно употребени резервни части, възстановени от ЕЕО, пуснати на пазара преди 1 юли 2006 г. и употребени в оборудване, пуснато на пазара преди 1 юли 2016 г., ако повторната употреба се извършва в подлежащи на одит затворени свързани стопански системи за връщане и тази повторна употреба на части е съобщена на потребителя.
   6.   Параграф 1 не се прилага за случаите на употреба, които са изброени в приложения III и IV.
   Член 5
   Адаптиране на приложенията към научно-техническия напредък
   1.   За да адаптира приложения III и IV към научно-техническия прогрес и за да постигне целите, установени в член 1, Комисията приема чрез отделни делегирани актове в съответствие с член 20 и при спазване на условията, установени в членове 21 и 22, следните мерки:

               а)

               включване на материали и компоненти от ЕЕО за специфични приложения в списъка, съдържащ се в приложения III и IV, ако включването им не намалява степента на опазване на околната среда и на здравето, постановена с Регламент (ЕО) № 1907/2006, когато е изпълнено едно от следните условия:

                           —

                           тяхното отстраняване или замяна посредством промени в проектирането или чрез материали и компоненти, които не изискват никакви материали или вещества, изброени в приложение II, е технически или научно неосъществимо,

                           —

                           не са осигурени надеждни заместители,

                           —

                           общото отрицателно въздействие върху околната среда, здравето и безопасността на потребителите, причинено от замяната, има вероятност да надхвърли общите ползи за околната среда, здравето и безопасността на потребителите от тази замяна.

                     При вземането на решения за включване на материали и компоненти на ЕЕО в списъка, съдържащ се в приложения III и IV, и за срока на евентуалните освобождавания се взема предвид наличието на заместители, както и социално-икономическото въздействие на заместването. При вземането на решения за срока на евентуалните освобождавания следва да се вземат предвид всички потенциални неблагоприятни последици за иновациите. Във връзка с цялостното въздействие на освобождаването от изискванията, по целесъобразност, се прилагат съображения, свързани с жизнения цикъл;

               б)

               заличаване на материали и компоненти на ЕЕО от списъците, съдържащи се в приложения III и IV, когато установените в буква а) условия вече не се изпълняват.

         2.   Мерките, приети съгласно параграф 1, буква а), са със срок на действие до пет години за категории 1—7, 10 и 11 от приложение I и със срок на действие до седем години за категории 8 и 9 от приложение I. Решението за срока на действие се взема за всеки случай поотделно, като тези мерки може да бъдат подновявани.
   За освобождаванията, посочени в приложение III, считано от 21 юли 2011 г., максималният срок на действие, който може да бъде подновен, е пет години за категориите 1—7 и 10 от приложение I, считано от 21 юли 2011 г., и седем години за категориите 8 и 9 от приложение I, считано от съответните дати, определени в член 4, параграф 3, освен ако не е определен по-кратък срок.
   За освобождаванията, посочени в приложение IV, считано от 21 юли 2011 г., максималният срок на действие, който може да бъде подновен, е седем години, считано от съответните дати, определени в член 4, параграф 3, освен ако не е определен по-кратък срок.
   3.   Заявлението за предоставяне, подновяване или отнемане на право на освобождаване се подава до Комисията в съответствие с приложение V.
   4.   Комисията:

               а)

               потвърждава получаването на заявлението в писмена форма в срок 15 дни от получаването ѝ. В потвърждението се посочва датата на получаване на заявлението;

               б)

               уведомява незабавно държавите-членки относно полученото заявление и предоставя на тяхно разположение заявлението и всякаква допълнителна информация, предоставена от заявителя;

               в)

               предоставя на обществеността резюме на заявлението;

               г)

               прави оценка на заявлението и неговата обосновка.

         5.   Заявлението за подновяване на освобождаване се подава не по-късно от 18 месеца преди изтичането на правото на освобождаване.
   Комисията взема решение по заявлението за подновяване на освобождаване не по-късно от 6 месеца преди датата на изтичане на съществуващото право на освобождаване, освен ако особени обстоятелства не налагат други срокове. До вземането на решение от Комисията относно заявлението за подновяване съществуващото право на освобождаване продължава да бъде в сила при всички случаи.
   6.   В случай че заявлението за подновяване на освобождаване бъде отхвърлено или правото на освобождаване бъде отнето, правото на освобождаване изтича най-рано 12 месеца и най-късно 18 месеца след датата на вземане на решението.
   7.   Преди приложенията да бъдат изменени, Комисията, наред с другото, се консултира с икономически оператори, собственици на заводи за рециклиране и за третиране, природозащитни организации, сдружения на работници и потребители и публикува получените забележки.
   8.   Комисията приема хармонизиран формат за заявленията, посочени в параграф 3 от настоящия член, както и подробни насоки за тези заявления, като взема предвид положението на МСП. Посочените мерки за изпълнение са приемат в съответствие с процедурата по разглеждане, посочена в член 19, параграф 2.
   Член 6
   Преразглаждане и изменение на списъка на ограничените вещества в приложение II
   1.   С цел постигане на целите, установени в член 1, и като се вземе предвид принципът на предпазните мерки, Комисията взема решение за преразглеждане въз основа на обща оценка, както и за изменение на списъка на ограничените вещества в приложение II до 22 юли 2014 г. и периодично след това по собствена инициатива или след представяне на предложение от държава-членка, съдържащо информацията, посочена в параграф 2.
   Преразглаждането и изменението на списъка на ограничените вещества в приложение II трябва да бъдат в съответствие с останалото законодателство за химикалите, и по-специално Регламент (ЕО) № 1907/2006, като се вземат предвид, наред с другото, приложения XIV и XVII към посочения регламент. При прегледа се вземат под внимание обществено достъпни знания, получени от прилагането на това законодателство.
   При преразглеждането и промяната на приложение II Комисията взема предвид по-специално обстоятелството дали дадено вещество, в това число и веществата с много малки размери или много малка вътрешна или повърхностна структура или група от подобни вещества:

               а)

               биха могли да имат отрицателно въздействие по време на операции, свързани с управлението на отпадъчни ЕЕО, включително и върху възможностите за подготовка за повторна употреба на отпадъчни ЕЕО или за рециклиране на материали от отпадъчни ЕЕО;

               б)

               биха могли да доведат, предвид употребата им, до неконтролирано или дифузно разпръскване в околната среда на веществото, да доведат до опасни остатъци от него или до продукти от трансформация или разграждане по време на подготовката за повторна употреба, рециклиране или друг вид обработване на материалите от отпадъчни ЕЕО при настоящите оперативни условия;

               в)

               биха могли да доведат до неприемливо излагане на опасни въздействия за работниците, които участват в събирането или третирането на отпадъчни ЕЕО;

               г)

               биха могли да бъдат заменени от заместители или алтернативни технологии с по-малко отрицателно въздействие.

         При това преразглеждане Комисията се допитва до заинтересованите страни, включително икономически оператори, собственици на заводи за рециклиране и за третиране, екологични организации и сдружения на служители и потребители.
   2.   Предложенията за преразглеждане и изменение на списъка с ограничени вещества или група от подобни вещества в приложение II съдържат най-малко следната информация:

               а)

               точна и ясна формулировка на предложеното ограничение;

               б)

               предоставяне на справки и научни доказателства за ограничението;

               в)

               информация за употребата на дадено вещество или група от подобни вещества в ЕЕО;

               г)

               информация за вредните последици и излагането на опасни въздействия, по-специално по време на операциите по управление на отпадъчни ЕЕО;

               д)

               информация за възможни заместители и други алтернативи, тяхната наличност и надеждност;

               е)

               обосновка за разглеждането на въпроса за налагане на ограничение на равнището на Съюза като най-подходяща мярка;

               ж)

               социално-икономическа оценка.

         3.   Мерките, посочени в настоящия член, се приемат от Комисията чрез делегирани актове в съответствие с член 20 и при спазване на условията, установени в членове 21 и 22.
   Член 7
   Задължения на производителите
   Държавите-членки гарантират, че:

               а)

               когато пускат ЕЕО на пазара, производителите гарантират, че то е било проектирано и произведено в съответствие с определените в член 4 изисквания.

               б)

               производителите изготвят необходимата техническа документация и извършват или възлагат извършването на процедурата за вътрешен производствен контрол, в съответствие с част А от приложение II към Решение № 768/2008/ЕО;

               в)

               когато в рамките на процедурата, посочена в буква б), е доказано съответствието на ЕЕО с приложимите изисквания, производителите изготвят декларация за съответствие с изискванията на ЕС и нанасят „СЕ“ маркировката на готовия продукт. Когато друго приложимо законодателство на Съюза изисква прилагането на процедура за оценка на съответствието, която е поне толкова строга, изпълнението на изискванията по член 4, параграф 1 от настоящата директива може да се докаже в рамките на тази процедура. Може да се изготви единна техническа документация;

               г)

               производителите съхраняват техническата документация и декларацията на ЕС за съответствие в срок десет години от пускането на ЕЕО на пазара;

               д)

               производителите извършват необходимото, за да гарантират, че са въвели процедури, които осигуряват постоянното съответствие на серийното производство. Промените в проектирането или характеристиките на продуктите и промените в хармонизираните стандарти или в техническите спецификации, спрямо които е декларирано съответствието на ЕЕО, трябва да се отчитат по целесъобразен начин;

               е)

               производителите водят регистър на несъответстващото ЕЕО и на иззетите продукти и информират дистрибуторите за това;

               ж)

               производителите извършват необходимото, за да гарантират, че на произведеното от тях ЕЕО е отбелязан неговият вид, партида или сериен номер или друг елемент, който позволява ЕЕО да бъде идентифицирано, или, когато размерът или характерът на съответното ЕЕО не позволява това, да гарантират, че изискваната информация фигурира на опаковката или в документ, който придружава ЕЕО;

               з)

               производителите отбелязват името си, регистрираната си търговска фирма или регистрираната си търговска марка и адреса, на който може да се установи връзка с тях, на самото ЕЕО или, когато това не е възможно, на опаковката или в документ, който придружава ЕЕО. Като адрес трябва да се посочи само едно място, на което може да се установи връзка с производителя. Когато друго приложимо законодателство на Съюза съдържа разпоредби за посочване на името и адреса на производителя, които са поне толкова строги, се прилагат тези разпоредби;

               и)

               производителите, които допускат или имат основание да смятат, че ЕЕО, което те са пуснали на пазара, не съответства на настоящата директива, незабавно вземат необходимите корективни мерки, за да приведат това ЕЕО в съответствие, да го изтеглят или да го изземат от пазара, ако това е целесъобразно, и незабавно информират компетентните национални органи на държавите-членки, в които са предложили на пазара това ЕЕО, като осигуряват подробни сведения, по-специално относно несъответствието и взетите корективни мерки;

               й)

               въз основа на обосновано искане от компетентен национален орган производителите му представят цялата информация и документация, които са необходими за доказване на съответствието на ЕЕО с настоящата директива, на език, който може лесно да бъде разбран от съответния орган, и че те си сътрудничат с този орган по негово искане във всяко действие, предприето за осигуряване на съответствие с настоящата директива за ЕЕО, пуснато от тях на пазара.

         Член 8
   Задължения на упълномощените представители
   Държавите-членки гарантират, че:

               а)

               всеки производител има възможност да определи свой упълномощен представител чрез писмено пълномощно. Предвидените в член 7, буква а) задължения и изготвянето на техническа документация не могат да влизат в пълномощията на упълномощения представител;

               б)

               упълномощеният представител изпълнява задачите, които са определени в предоставеното му от производителя пълномощно. С пълномощното на упълномощения представител се дава правото да извършва най-малко следното:

                           —

                           да съхранява декларацията за съответствие с изискванията на ЕС и техническата документация на разположение на националните надзорни органи за срок от десет години след пускането на ЕЕО на пазара,

                           —

                           въз основа на обосновано искане от компетентен национален орган да предостави на този орган цялата информация и документация, които са необходими за доказване на съответствието на дадено ЕЕО с настоящата директива,

                           —

                           да си сътрудничи с компетентните национални органи, ако поискат това, във всяко действие, което са предприели за осигуряване на съответствие с настоящата директива за включеното в пълномощията им ЕЕО.

         Член 9
   Задължения на вносителите
   Държавите-членки гарантират, че:

               а)

               вносителите пускат на пазара на Съюза само ЕЕО, съответстващо на изискванията по настоящата директива;

               б)

               вносителите, преди да пуснат дадено ЕЕО на пазара, извършват необходимото, за да гарантират, че производителят е провел подходяща процедура за оценяване на съответствието и че те освен това гарантират, че производителят е изготвил техническата документация, че на съответното ЕЕО е поставена „СЕ“ маркировка и то е придружено от изискваните документи и че производителят е спазил изискванията по член 7, букви е) и ж);

               в)

               когато даден вносител допуска или има основания да смята, че определено ЕЕО не съответства на разпоредбите на член 4, че вносителят не може да пуска това ЕЕО на пазара, преди да е приведено в съответствие, и че вносителят информира за това производителя и органите за надзор на пазара;

               г)

               вносителите отбелязват името си, регистрираната си търговска фирма или регистрираната си търговска марка и адреса, на който може да се установи връзка с тях, на самото ЕЕО или, когато това не е възможно, на опаковката или в документ, който придружава ЕЕО. Когато друго приложимо законодателство на Съюза съдържа разпоредби за посочване на името и адреса на вносителя, които са поне толкова строги, се прилагат тези разпоредби;

               д)

               вносителите, за да се гарантира спазването на директива, водят регистър на несъответстващото ЕЕО и на иззетите продукти и информират дистрибуторите за това;

               е)

               вносителите, които допускат или имат основание да смятат, че ЕЕО, което те са пуснали на пазара, не съответства на настоящата директива, незабавно вземат необходимите корективни мерки, за да приведат това ЕЕО в съответствие, да го изтеглят или изземат от пазара, ако това е целесъобразно, и незабавно информират компетентните национални органи на държавите-членки, в които са предложили на пазара това ЕЕО, като осигуряват подробни сведения, по-специално относно несъответствието и взетите корективни мерки;

               ж)

               вносителите за срок от десет години след пускането на ЕЕО на пазара съхраняват на разположение на органите за надзор на пазара копие от декларацията за съответствие с изискванията на ЕС и гарантират, че при поискване техническата документация може да бъде представена на тези органи;

               з)

               вносителите въз основа на обосновано искане от компетентен национален орган му представят цялата информация и документация, които са необходими за доказване на съответствието на ЕЕО с настоящата директива, на език, който може лесно да бъде разбран от съответния орган, и че те си сътрудничат с този орган по негово искане във всяко действие, предприето за осигуряване на съответствие с настоящата директива за ЕЕО, пуснато от тях на пазара.

         Член 10
   Задължения на дистрибуторите
   Държавите-членки гарантират, че:

               а)

               когато предоставят ЕЕО на пазара, дистрибуторите действат с грижата на добър стопанин по отношение на приложимите изисквания, по-специално като проверяват дали на това ЕЕО е поставена „СЕ“ маркировка, дали е придружено от изискваните документи на език, който може лесно да бъде разбран от потребителите и другите крайни ползватели в държавата-членка, където това ЕЕО се предоставя на пазара, и дали производителят и вносителят са спазили всички изисквания по член 7, букви ж) и з) и член 9, буква г);

               б)

               когато даден дистрибутор допуска или има основания да смята, че определено ЕЕО не съответства на разпоредбите на член 4, посоченият дистрибутор не може да предоставя това ЕЕО на пазара, преди да е приведено в съответствие, и че посоченият дистрибутор информира за това производителя или вносителя, както и органите за надзор на пазара;

               в)

               дистрибуторите, които допускат или имат основание да смятат, че ЕЕО, което те са предоставили на пазара, не съответства на изискванията на настоящата директива, вземат необходимите корективни мерки, за да приведат това ЕЕО в съответствие, да го изтеглят или изземат от пазара, ако това е целесъобразно, и че те незабавно информират компетентните национални органи на държавите-членки, в които са предложили на пазара това ЕЕО, като осигуряват подробни сведения, по-специално относно несъответствието и взетите корективни мерки;

               г)

               въз основа на обосновано искане от компетентен национален орган дистрибуторите представят на този орган цялата информация и документация, които са необходими за доказване на съответствието на ЕЕО с настоящата директива, и че те си сътрудничат с този орган по негово искане във всяко действие, предприето за осигуряване на съответствие с настоящата директива за ЕЕО, предоставено от тях на пазара.

         Член 11
   Случаи, при които задълженията на производителите се прилагат и към вносителите и дистрибуторите
   Държавите-членки гарантират, че всеки вносител или дистрибутор има задълженията на производител по смисъла на настоящата директива и трябва да изпълнява задълженията на производителя по член 7, когато пуска ЕЕО на пазара под свое име или своя търговска марка или когато променя вече пуснато на пазара ЕЕО по начин, който може да засегне съответствието на това ЕЕО с приложимите изисквания.
   Член 12
   Идентифициране на икономическите оператори
   Държавите-членки гарантират, че за срок от десет години след пускането на ЕЕО на пазара при поискване икономическите оператори идентифицират пред органите за надзор на пазара следното:

               а)

               всеки икономически оператор, който им е доставял ЕЕО;

               б)

               всеки икономически оператор, на който те са доставяли ЕЕО.

         Член 13
   Декларация за съответствие с изискванията на ЕС
   1.   С декларацията за съответствие с изискванията на ЕС се обявява, че е доказано спазването на изискванията, установени в член 4.
   2.   Декларацията за съответствие с изискванията на ЕС се съставя съгласно предвидения в приложение VI образец, съдържа посочените в приложението елементи и подлежи на актуализиране. Тя се превежда на езика или езиците, изисквани от държавите-членки, в които този продукт е пуснат или се предоставя на разположение на пазара.
   Когато приложимото законодателство на Съюза изисква прилагането на процедура за оценка на съответствието, която е поне толкова строга, изпълнението на изискванията на член 4, параграф 1 от настоящата директива може да се докаже в рамките на тази процедура. Може да се изготви единна техническа документация.
   3.   Чрез съставянето на декларацията за съответствие с изискванията на ЕС производителят поема отговорността за съответствието на ЕЕО с настоящата директива.
   Член 14
   Основни принципи на „СЕ“ маркировката
   Нанасянето на „СЕ“ маркировката се подчинява на общите принципи, определени в член 30 от Регламент (ЕО) № 765/2008.
   Член 15
   Правила и условия за нанасянето на „СЕ“ маркировката
   1.   „СЕ“ маркировката се нанася на готовото ЕЕО или на табелката с техническите му данни и трябва да бъде видима, четлива и незаличима. Когато това не е възможно или не може да бъде гарантирано поради естеството на продукта, тя се поставя върху опаковката или върху придружаващите документи.
   2.   „СЕ“ маркировката се нанася преди пускането на ЕЕО на пазара.
   3.   Въз основа на съществуващите механизми държавите-членки осигуряват правилното прилагане на режима за „СЕ“ маркировката и предприемат целесъобразни действия при неправилна употреба на „СЕ“ маркировка. Освен това държавите-членки трябва да предвидят санкции за нарушенията, като за тежките нарушения могат да се предвидят наказателни санкции. Тези санкции трябва да бъдат съразмерни с тежестта на нарушението и ефективно да предотвратяват неправомерната употреба на маркировката.
   Член 16
   Презумпция за съответствие
   1.   При липса на доказателства за противното държавите-членки приемат по презумпция, че ЕЕО, на което е нанесена „СЕ“ маркировка, съответства на изискванията по настоящата директива.
   2.   Материалите, компонентите и електрическото и електронното оборудване, които са преминали успешно изпитвания или измервания, доказващи съответствие с изискванията на член 4, или които са били подложени на оценка съгласно хармонизираните стандарти, чиито заглавия са били публикувани в Официален вестник на Европейския съюз, се смятат по презумпция за съответстващи на изискванията на настоящата директива.
   Член 17
   Официално възражение срещу хармонизиран стандарт
   1.   Когато държава-членка или Комисията прецени, че даден хармонизиран стандарт не отговаря напълно на изискванията, които обхваща и които са установени в член 4, Комисията или държавата-членка поставя въпроса пред комитета, създаден съгласно член 5 от Директива 98/34/ЕО, като представя своите аргументи. Комитетът предоставя становището си незабавно след консултация със съответните европейски органи по стандартизация.
   2.   В зависимост от становището на комитета Комисията решава да публикува, да не публикува, да публикува с ограничение, да запази, да запази с ограничение или да оттегли позоваванията на съответния хармонизиран стандарт в Официален вестник на Европейския съюз.

   3.   Комисията информира съответния европейски стандартизационен орган и, при необходимост, отправя искане за преразглеждане на въпросния хармонизиран стандарт.
   Член 18
   Надзор на пазара и контрол на ЕЕО, което влиза на пазара на Съюза
   Държавите-членки осъществяват надзор на пазара съгласно членове 15—29 от Регламент (ЕО) № 765/2008.
   Член 19
   Процедура на комитет
   1.   Комисията се подпомага от комитет, създаден съгласно член 39 от Директива 2008/98/ЕО. Този комитет е комитет по смисъла на Регламент (ЕС) № 182/2011.
   2.   При позоваване на настоящия параграф се прилага член 5 от Регламент (ЕС) № 182/2011.
   Член 20
   Делегиране на правомощия
   1.   Правомощията да приема делегираните актове, посочени в член 4, параграф 2, член 5, параграф 1 и член 6, се предоставят на Комисията за срок от 5 години след 21 юли 2011 г. Комисията изготвя доклад относно делегираните правомощия най-късно 6 месеца преди изтичането на 5-годишния период. Делегирането на правомощие се подновява автоматично за срокове с еднаква продължителност, освен ако Европейският парламент или Съветът го оттегли в съответствие с член 21.
   2.   След като приеме делегиран акт, Комисията незабавно уведомява едновременно Европейския парламент и Съвета.
   3.   Правомощията за приемане на делегирани актове се предоставят на Комисията при спазване на условията, установени в членове 21 и 22.
   Член 21
   Оттегляне на делегирането
   1.   Делегирането на правомощия, посочено в член 4, параграф 2, член 5, параграф 1 и член 6, може да бъде оттеглено по всяко време от Европейския парламент или от Съвета.
   2.   Институцията, започнала вътрешна процедура, за да вземе решение дали да оттегли делегирането на правомощие, предприема действия да уведоми другата институция и Комисията в разумен срок, преди да вземе окончателно решение, като посочва делегираните правомощия, които могат да бъдат оттеглени, както и евентуалните причини за оттеглянето.
   3.   Решението за оттегляне прекратява делегирането на правомощията, посочени в него. Решението поражда действие незабавно или по-късно, на посочената в него дата. Решението не засяга действителността на делегираните актове, които вече са влезли в сила. То се публикува в Официален вестник на Европейския съюз.

   Член 22
   Възражения срещу делегираните актове
   1.   Европейският парламент или Съветът могат да възразят срещу делегирания акт в срок от два месеца от датата на нотификацията.
   По инициатива на Европейския парламент или на Съвета този срок се удължава с два месеца.
   2.   Ако до изтичането на срока, посочен в параграф 1, нито Европейският парламент, нито Съветът е възразил срещу делегирания акт, той се публикува в Официален вестник на Европейския съюз и влиза в сила на датата, посочена в него.
   Делегираният акт може да бъде публикуван в Официален вестник на Европейския съюз и да влезе в сила преди изтичането на посочения срок, ако Европейският парламент и Съветът са информирали Комисията за намерението си да не повдигат възражения.
   3.   Ако Европейският парламент или Съветът направи възражение срещу делегирания акт, той не влиза в сила. Институцията, която представи възражения, посочва причините за възраженията срещу делегирания акт.
   Член 23
   Санкции
   Държавите-членки установяват правила за санкциите, които се прилагат при нарушения на националните разпоредби, приети съгласно настоящата директива, и вземат всички необходими мерки, за да осигурят изпълнението на тези правила. Предвидените санкции трябва да бъдат ефективни, съразмерни и възпиращи. Държавите-членки съобщават текстовете на тези разпоредби на Комисията до 2 януари 2013 г. и я уведомяват незабавно за всички последващи изменения в тях.
   Член 24
   Преглед
   1.   Не по-късно от 22 юли 2014 г. Комисията разглежда необходимостта от изменение на обхвата на настоящата директива по отношение на електрическото и електронното оборудване, посочено в член 2, и представя доклад за това на Европейския парламент и на Съвета, придружен, ако е необходимо, от законодателно предложение за допълнителни изключения във връзка с ЕЕО.
   2.   Не по-късно от 22 юли 2021 г. Комисията извършва общ преглед на настоящата директива и представя доклад на Европейския парламент и на Съвета, придружен, ако е необходимо, от законодателно предложение.
   Член 25
   Транспониране
   1.   Държавите-членки приемат и публикуват не по-късно от 2 януари 2013 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби.
   Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
   2.   Държавите-членки съобщават на Комисията текста на основните разпоредби от националното право, които те приемат в областта, уредена с настоящата директива.
   Член 26
   Отмяна
   Директива 2002/95/ЕО, изменена с актовете, които са посочени в приложение VII, част А, се отменя считано от 3 януари 2013 г., без да се засягат задълженията на държавите-членки относно сроковете за транспониране в националното право и за прилагане на директивата, посочени в приложение VII, част Б.
   Позоваванията на отменените актове се считат за позовавания на настоящата директива и се четат съгласно таблицата на съответствието в приложение VIII.
   Член 27
   Влизане в сила
   Настоящата директива влиза в сила на двадесетия ден след публикуването ѝ в Официален вестник на Европейския съюз.

   Член 28
   Адресати
   Адресати на настоящата директива са държавите-членки.

      Съставено в Страсбург на 8 юни 2011 година.

            За Европейския парламент

            Председател

         J. BUZEK

            За Съвета

            Председател

         GYŐRI E.

      (1)  ОВ C 306, 16.12.2009 г., стр. 36.

      (2)  ОВ C 141, 29.5.2010 г., стр. 55.

      (3)  Позиция на Европейския парламент от 24 ноември 2010 г. (все още непубликувана в Официален вестник) и решение на Съвета от 27 май 2011 г.

      (4)  ОВ L 37, 13.2.2003 г., стр. 19.

      (5)  ОВ L 312, 22.11.2008 г., стр. 3.

      (6)  ОВ C 30, 4.2.1988 г., стр. 1.

      (7)  ОВ L 158, 30.4.2004 г., стр. 7.

      (8)  ОВ L 37, 13.2.2003 г., стр. 24.

      (9)  ОВ L 396, 30.12.2006 г., стр. 1.

      (10)  ОВ L 285, 31.10.2009 г., стр. 10.

      (11)  ОВ L 266, 26.9.2006 г., стр. 1.

      (12)  ОВ L 140, 5.6.2009 г., стр. 16.

      (13)  ОВ L 169, 12.7.1993 г., стр. 1.

      (14)  ОВ L 331, 7.12.1998 г., стр. 1.

      (15)  ОВ L 218, 13.8.2008 г., стр. 82.

      (16)  ОВ L 218, 13.8.2008 г., стр. 30.

      (17)  ОВ L 55, 28.2.2011 г., стр. 13.

      (18)  ОВ C 321, 31.12.2003 г., стр. 1.

      (19)  ОВ L 204, 21.7.1998 г., стр. 37.

      (20)  ОВ L 189, 20.7.1990 г., стр. 17.

      ПРИЛОЖЕНИЕ I

         Категории ЕЕО в обхвата на настоящата директива

                  1.

                  Големи битови уреди

                  2.

                  Малки битови уреди

                  3.

                  Информационно и далекосъобщително оборудване

                  4.

                  Потребителски уреди

                  5.

                  Осветителни уреди

                  6.

                  Електрически и електронни инструменти

                  7.

                  Играчки и уреди за развлекателни и спортни цели

                  8.

                  Медицински изделия

                  9.

                  Прибори за контрол и управление, включително промишлени прибори за контрол и управление

                  10.

                  Автомати

                  11.

                  Друго ЕЕО, което не е включено в никоя от категориите по-горе.

      ПРИЛОЖЕНИЕ II

         Ограничени вещества, посочени в член 4, параграф 1, и максимални стойности на тегловната концентрация в еднородните материали

                  Олово (0,1 %)

                  Живак (0,1 %)

                  Кадмий (0,01 %)

                  Шествалентен хром (0,1 %)

                  Полибромирани бифенили (PBB) (0,1 %)

                  Полибромирани дифенилетери (PBDE) (0,1 %)

      ПРИЛОЖЕНИЕ III

         Случаи на употреба, освободена от ограничението по член 4, параграф 1

                  Освобождаване

                  Обхват и дати на прилагане

                  1

                  Живак в едноцокълни (компактни) луминесцентни лампи, който не превишава (на горелка):

                  1, a)

                  За целите на общото осветление < 30 W: 5 mg

                  Изтича на 31 декември 2011 г.; 3,5 mg на горелка могат да бъдат използвани след 31 декември 2011 г. до 31 декември 2012 г.; 2,5 mg на горелка трябва да бъдат използвани след 31 декември 2012 г.

                  1, б)

                  За целите на общото осветление ≥ 30 W и < 50 W: 5 mg

                  Изтича на 31 декември 2011 г.; 3,5 mg на горелка могат да бъдат използвани след 31 декември 2011 г.

                  1, в)

                  За целите на общото осветление ≥ 50 W и < 150 W: 5 mg

                  1, г)

                  За целите на общото осветление ≥ 150 W: 15 mg

                  1, д)

                  За целите на общото осветление с кръгла или квадратна форма на конструкцията и диаметър на тръбата ≤ 17 mm

                  Без ограничение на употребата до 31 декември 2011 г.; 7 mg на горелка могат да бъдат използвани след 31 декември 2011 г.

                  1, е)

                  За специални цели: 5 mg

                  2, a)

                  Живак в двуцокълни линейни луминесцентни лампи за целите на общото осветление, който не превишава (за една лампа):

                  2, a), 1)

                  Трилентов луминофор с нормална продължителност на експлоатация и диаметър на тръбата < 9 mm (например T2): 5 mg

                  Изтича на 31 декември 2011 г.; 4 mg на лампа могат да бъдат използвани след 31 декември 2011 г.

                  2, a), 2)

                  Трилентов луминофор с нормална продължителност на експлоатация и диаметър на тръбата ≥ 9 mm и ≤ 17 mm (например T5): 5 mg

                  Изтича на 31 декември 2011 г.; 3 mg на лампа могат да бъдат използвани след 31 декември 2011 г.

                  2, a), 3)

                  Трилентов луминофор с нормална продължителност на експлоатация и диаметър на тръбата > 17 mm и ≤ 28 mm (например T8): 5 mg

                  Изтича на 31 декември 2011 г.; 3,5 mg на лампа могат да бъдат използвани след 31 декември 2011 г.

                  2, a), 4)

                  Трилентов луминофор с нормална продължителност на експлоатация и диаметър на тръбата > 28 mm (например T12): 5 mg

                  Изтича на 31 декември 2012 г.; 3,5 mg на лампа могат да бъдат използвани след 31 декември 2012 г.

                  2, a), 5)

                  Трилентов луминофор с нормална продължителност на експлоатация (≥ 25 000 часа): 8 mg

                  Изтича на 31 декември 2011 г.; 5 mg на лампа могат да бъдат използвани след 31 декември 2011 г.

                  2, б)

                  Живак в други луминесцентни лампи, който не превишава (на лампа):

                  2, б), 1)

                  Линейни халофосфатни лампи с диаметър на тръбата > 28 mm (например T10 и T12): 10 mg

                  Изтича на 13 април 2012 г.

                  2, б), 2)

                  Нелинейни халофосфатни лампи (всички диаметри): 15 mg

                  Изтича на 13 април 2016 г.

                  2, б), 3)

                  Нелинейни лампи с трилентов луминофор и диаметър на тръбата > 17 mm (например T9)

                  Без ограничение на употребата до 31 декември 2011 г.; 15 mg на лампа могат да бъдат използвани след 31 декември 2011 г.

                  2, б), 4)

                  Лампи за целите на друго общо осветление и за специални цели (например индукционни лампи)

                  Без ограничение на употребата до 31 декември 2011 г.; 15 mg на лампа могат да бъдат използвани след 31 декември 2011 г.

                  3

                  Живак в луминесцентни лампи със студен катод и в луминесцентни лампи с външни електроди (CCFL и EEFL) за специални цели, който не превишава (на лампа):

                  3, a)

                  Малка дължина (≤ 500 mm)

                  Без ограничение на употребата до 31 декември 2011 г.; 3,5 mg на лампа могат да бъдат използвани след 31 декември 2011 г.

                  3, б)

                  Средна дължина (> 500 mm и ≤ 1 500 mm)

                  Без ограничение на употребата до 31 декември 2011 г.; 5 mg на лампа могат да бъдат използвани след 31 декември 2011 г.

                  3, в)

                  Голяма дължина (> 1 500 mm)

                  Без ограничение на употребата до 31 декември 2011 г.; 13 mg на лампа могат да бъдат използвани след 31 декември 2011 г.

                  4, a)

                  Живак в други газоразрядни лампи с ниско налягане (на лампа)

                  Без ограничение на употребата до 31 декември 2011 г.; 15 mg на лампа могат да бъдат използвани след 31 декември 2011 г.

                  4, б)

                  Живак в натриеви лампи с високо налягане (лампи с натриеви пари) за целите на общото осветление, който не превишава (на горелка) в лампи с подобрен индекс на цветопредаване Ra > 60:

                  4, б) - I

                  P ≤ 155 W

                  Без ограничение на употребата до 31 декември 2011 г.; 30 mg на горелка могат да бъдат използвани след 31 декември 2011 г.

                  4, б) - II

                  155 W < P ≤ 405 W

                  Без ограничение на употребата до 31 декември 2011 г.; 40 mg на горелка могат да бъдат използвани след 31 декември 2011 г.

                  4, б) - III

                  P > 405 W

                  Без ограничение на употребата до 31 декември 2011 г.; 40 mg на горелка могат да бъдат използвани след 31 декември 2011 г.

                  4, в)

                  Живак в други натриеви лампи с високо налягане (лампи с натриеви пари) за целите на общото осветление, който не превишава (на горелка):

                  4, в) - I

                  P ≤ 155 W

                  Без ограничение на употребата до 31 декември 2011 г.; 25 mg на жичка могат да бъдат използвани след 31 декември 2011 г.

                  4, в) - II

                  155 W < P ≤ 405 W

                  Без ограничение на употребата до 31 декември 2011 г.; 30 mg на горелка могат да бъдат използвани след 31 декември 2011 г.

                  4, в) - III

                  P > 405 W

                  Без ограничение на употребата до 31 декември 2011 г.; 40 mg на горелка могат да бъдат използвани след 31 декември 2011 г.

                  4, г)

                  Живак в живачни лампи с високо налягане (лампи с живачни пари) (HPMV)

                  Изтича на 13 април 2015 г.

                  4, д)

                  Живак в металхалогенни лампи (MH)

                  4, е)

                  Живак в други газоразрядни лампи за специални цели, непосочени в настоящото приложение

                  5, a)

                  Олово в стъклото на електроннолъчеви тръби

                  5, б)

                  Олово в стъклото на луминесцентни лампи, чието тегловно съдържание не превишава 0,2 %

                  6, a)

                  Олово като легиращ елемент за инструментална стомана и в поцинкована стомана с тегловно съдържание на олово до 0,35 %

                  6, б)

                  Олово като легиращ елемент за сплави на алуминия с тегловно съдържание на олово до 0,4 %

                  6, в)

                  Медна сплав с тегловно съдържание на олово до 4 %

                  7, a)

                  Олово в припой за висока температура на топене (т.е. сплави на оловото с 85 % или повече тегловно съдържание на олово)

                  7, б)

                  Олово в припои за сървъри, системи от запаметяващи устройства и масиви от запаметяващи устройства, мрежово инфраструктурно оборудване за комутиране на пакети, предаване на сигнали и на данни и мрежово управление за целите на далекосъобщенията

                  7, в) - I

                  Електрически и електронни компоненти, съдържащи олово в стъклен или керамичен диелектрик, различен от керамичния диелектрик на кондензатори (например пиезоелектрични елементи) или в химични съединения, представляващи стъклена или керамична матрица

                  7, в) - II

                  Олово в керамичен диелектрик на кондензатори за номинално напрежение от 125 V AC или 250 V DC, или по-високо

                  7, в) - III

                  Олово в керамичен диелектрик на кондензатори за номинално напрежение, което е по-ниско от 125 V AC или 250 V DC

                  Изтича на 1 януари 2013 г. и след тази дата може да бъде използвано в резервни части за ЕЕО, пуснато на пазара преди 1 януари 2013 г.

                  8, a)

                  Кадмий и химичните му съединения в топлинни защити с полимерна сачма с еднократно действие

                  Изтича на 1 януари 2012 г. и след тази дата може да бъде използвано в резервни части за ЕЕО, пуснато на пазара преди 1 януари 2012 г.

                  8, б)

                  Кадмий и съединенията му в електрически контакти

                  9

                  Шествалентен хром като антикорозионна добавка в охлаждащата система от въглеродна стомана в абсорбционни хладилници до 0,75 % тегловно съдържание в охлаждащия разтвор

                  9, б)

                  Олово в лагерни черупки и втулки за компресори с хладилен агент за системи за отопление, вентилация и климатични и хладилни (HVACR) инсталации

                  11, a)

                  Олово, използвано в системи с контактни изводи, съвместими с технологията C-press

                  Може да бъде използвано в резервни части за ЕЕО, пуснато на пазара преди 24 септември 2010 г.

                  11, б)

                  Олово, използвано в системи, различни от системите с контактни изводи, съвместими с технологията C-press

                  Изтича на 1 януари 2013 г. и след тази дата може да бъде използвано в резервни части за ЕЕО, пуснато на пазара преди 1 януари 2013 г.

                  12

                  Олово като материал за покритие при пръстенообразни топлопроводими модули от типа c-ring

                  Може да бъде използвано в резервни части за ЕЕО, пуснато на пазара преди 24 септември 2010 г.

                  13, a)

                  Олово в прозрачни стъкла за приложение в оптиката

                  13, б)

                  Кадмий и олово във филтърни стъкла и в стъкла, използвани за еталонни отразители

                  14

                  Олово в припой, състоящ се от повече от два елемента, за свързването на изводите и корпуса на микропроцесори с тегловно съдържание на олово над 80 % и под 85 %

                  Изтекло на 1 януари 2011 г. и след тази дата може да бъде използвано в резервни части за ЕЕО, пуснато на пазара преди 1 януари 2011 г.

                  15

                  Олово в припой за създаване на надеждна електрическа връзка между полупроводниковия кристал и носещата част в корпусите на интегрални схеми от типа Flip-Chip

                  16

                  Олово, съдържащо се в прави лампи с нажежаема спирала, чиито тръби са със силикатно покритие

                  Изтича на 1 септември 2013 г.

                  17

                  Оловен халогенид, използван като агент на излъчване в газоразрядните лампи с висок интензитет (HID), предназначени за употреба в професионалната репрография

                  18, a)

                  Олово като активатор в луминесциращия прах (максимум 1 % тегловно съдържание на олово) на газоразрядни лампи, използвани като специални лампи за репрографиране чрез диазотипия, литография, уреди за улавяне на насекоми, уреди за фотохимични и лечебни процеси, съдържащи луминофори като SMS ((Sr,Ba)2MgSi2O7:Pb)

                  Изтекло на 1 януари 2011 г.

                  18, б)

                  Олово като активатор в луминесциращия прах (максимум 1 % тегловно съдържание на олово) на газоразрядни лампи, използвани като лампи за солариуми, съдържащи луминофори като BSP(BaSi2O5:Pb)

                  19

                  Олово с PbBiSn-Hg и PbInSn-Hg в специфични съединения като основна амалгама и с PbSn-Hg като спомагателна амалгама във висококомпактните енергоспестяващи лампи (ESL)

                  Изтекло на 1 юни 2011 г.

                  20

                  Оловен оксид в стъкло, използвано за свързване на предните и задните подложки на плоските луминесцентни лампи, предназначени за употреба в екрани с течни кристали (LCD)

                  Изтекло на 1 юни 2011 г.

                  21

                  Олово и кадмий в печатарските мастила за нанасяне на емайлови покрития върху стъкла, като боросиликатно стъкло и натриево-калциево силикатно стъкло

                  23

                  Олово в окончателни покрития на елементи със ситна стъпка, различни от съединители със стъпка 0,65 mm или по-малка

                  Може да бъде използвано в резервни части за ЕЕО, пуснато на пазара преди 24 септември 2010 г.

                  24

                  Олово в припой за запояване към машинно обработените дискови кондензатори за монтаж в проходни отвори и многослойните керамични кондензатори на основата на планарна матрица

                  25

                  Оловен оксид в екрани с електронни излъчватели с повърхностна проводимост (SED), които се използват в конструктивни елементи, по-специално в стъклоприпоя и фритования пръстен

                  26

                  Оловен оксид в стъклената колба на лампи за черна светлина (BLB)

                  Изтекло на 1 юни 2011 г.

                  27

                  Оловни сплави като припой за преобразуватели, които се използват във високоговорители с висока мощност (предназначени за работа в течение на няколко часа при нива на акустична мощност от 125 dB ниво на звуковото налягане и повече)

                  Изтекло на 24 септември 2010 г.

                  29

                  Олово, съдържащо се в кристално стъкло съгласно приложение I (категории 1, 2, 3 и 4) от Директива 69/493/ЕИО на Съвета (1)

                  30

                  Сплави на кадмия под формата на спойки за електрическа/механична връзка на електрически проводници, разположени директно върху звуковата намотка в преобразувателите, използвани в мощните високоговорители с нива на звуковото налягане от 100 dB (A) и повече

                  31

                  Олово в материалите на спойките в плоските луминесцентни лампи без живак (които например се използват в течнокристалните екрани, в декоративното или промишленото осветление)

                  32

                  Оловен оксид в стъклоприпоя, използван за направата на прозоречни модули за аргонови и криптонови газоразрядни тръби за лазери

                  33

                  Олово в припой за запояване на тънки медни жички с диаметър 100 μm или по-малък в силови трансформатори

                  34

                  Олово в тример-потенциометри на основата на металокерамика (кермет)

                  36

                  Живак, използван като инхибитор срещу разпрашване на катода при постояннотокови плазмени дисплеи със съдържание до 30 mg на дисплей

                  Изтекло на 1 юли 2010 г.

                  37

                  Олово в покритието на високоволтови диоди на основата на маса от стъкло, легирано с цинков борат

                  38

                  Кадмий и кадмиев оксид в дебелослойни пасти, използвани върху берилиев оксид, запоен с алуминий

                  39

                  Кадмий в променящи цвета си светодиоди въз основа на съединения II-VI (< 10 μg Cd за mm2 светлоизлъчваща площ) за използване в твърдотелни осветителни или дисплейни системи

                  Изтича на 1 юли 2014 г.

         (1)  ОВ L 326, 29.12.1969 г., стр. 36.

      ПРИЛОЖЕНИЕ IV

         Случаи на употреба, освободена от ограничението по член 4, параграф 1, отнасяща се по-специално до медицинските изделия и приборите за контрол и управление

      Оборудване, което използва йонизиращи лъчения или което е предназначено за откриване на йонизиращи лъчения

                  1.

                  Олово, кадмий и живак в детектори за йонизиращо лъчение

                  2.

                  Оловосъдържащи лагери в рентгеновите тръби

                  3.

                  Олово в уредите за усилване на електромагнитното излъчване: микроканални и капилярни плочи

                  4.

                  Олово в стъклените фрити на рентгеновите тръби и усилвателите на изображение, както и олово в свързващото вещество на стъклените фрити за производство на газови лазери и електровакуумни лампи, които преобразуват електромагнитното излъчване в електрони

                  5.

                  Олово в екраните за защита от йонизиращи лъчения

                  6.

                  Олово в предметите за изпитване с рентгенови лъчи

                  7.

                  Кристалите на оловния стеарат за дифракция на рентгенови лъчи

                  8.

                  Източници с радиоактивни изотопи на кадмия за преносими спектрометри с рентгенова флуоресценция

            Сензори, детектори и електроди

                  1а.

                  Олово и кадмий в йоноизбирателни електроди, включително стъкло за рН електроди

                  1б.

                  Оловни аноди в електрохимичните кислородни датчици

                  1в.

                  Олово, кадмий и живак в детекторите за инфрачервени лъчи

                  1г.

                  Живак в еталонните електроди: живачен хлорид с ниско съдържание на хлорид, живачен сулфат и живачен оксид

            Други

                  9.

                  Кадмий в хелиево-кадмиевите лазери

                  10.

                  Олово и кадмий в лампите на спектрометрите с атомна абсорбция

                  11.

                  Олово в сплави като свръхпроводник и топлопроводящ материал в оборудването за ядрено-магнитен резонанс (ЯМР)

                  12.

                  Олово и кадмий в металните връзки към свръхпроводящи материали при оборудването за ядрено-магнитен резонанс и за свръхпроводящите квантови интерферентни датчици (SQUID).

                  13.

                  Олово в противотежести

                  14.

                  Олово в пиезоелектричните монокристални материали за ултразвукови преобразуватели

                  15.

                  Олово в припоите за свързване чрез спойки на ултразвукови преобразуватели

                  16.

                  Живак в мостове с висока точност за измерване на загуби и капацитет, както и във високочестотни комутатори и релета с висока честота в приборите за контрол и управление, в количества, които не превишават 20 mg живак на един комутатор или реле

                  17.

                  Олово в припоите в преносимите дефибрилатори за спешни случаи

                  18.

                  Олово в припоите в инфрачервените модули за проектиране на изображения с високо качество, чувствителни в обхвата 8—14 μm

                  19.

                  Олово в течнокристалните силициеви (LCoS) екрани

                  20.

                  Кадмий във филтрите за измерване на рентгеновите лъчения

      ПРИЛОЖЕНИЕ V

         Заявления за предоставяне, подновяване или отнемане на освобождаване, както е посочено в член 5

      Заявленията за освобождаване, подновяване на освобождаване или, mutatis mutandis, за отнемане на освобождаване могат да се подават от производител, упълномощен представител на производителя или от икономически оператор във веригата на доставки и включват най-малко следните елементи:

                  а)

                  името, адреса и данните за контакт на заявителя;

                  б)

                  информация за материала или компонента и специфичните начини на употреба на веществото в материала и компонента, за който се иска освобождаване от изискванията или отнемане на правото на освобождаване, и неговите конкретни характеристики;

                  в)

                  проверима и подкрепена с позовавания обосновка за освобождаването или неговото отнемане, в съответствие със съображенията, посочени в член 5;

                  г)

                  анализ на възможни алтернативни вещества, материали или форми въз основа на целия жизнен цикъл, включително, когато е налице, информация относно независима изследователска дейност, партньорска оценка и развойни дейности от страна на заявителя, както и анализ на наличието на такива алтернативи;

                  д)

                  информация за евентуална подготовка за повторна употреба, рециклиране на материали от отпадъчното ЕЕО, разпоредби за подходящото третиране на отпадъци в съответствие с приложение II към Директива 2002/96/ЕО;

                  е)

                  друга значима информация;

                  ж)

                  предложените действия за разработване, искане за разработването и/или прилагане на възможни алтернативи, включително и график за тези действия от страна на заявителя;

                  з)

                  където е уместно, посочване на информацията, която следва да бъде считана за частна, заедно с обосновка, която може да бъде проверена;

                  и)

                  при подаване на заявление за освобождаване, предложение за точна и ясна формулировка на правото на освобождаване;

                  й)

                  резюме на заявлението.

      ПРИЛОЖЕНИЕ VI

         ДЕКЛАРАЦИЯ ЗА СЪОТВЕТСТВИЕ С ИЗИСКВАНИЯТА НА ЕС

                  1.

                  № … (единен идентификационен номер на ЕЕО):

                  2.

                  Име и адрес на производителя или на упълномощения му представител:

                  3.

                  За настоящата декларация за съответствие отговорност носи единствено производителят (или лицето, което извършва монтажа):

                  4.

                  Обект на декларацията (описание на ЕЕО, което позволява проследяването на операциите по цялата верига. При необходимост може да се добави снимка):

                  5.

                  Обектът на декларацията, който е описан по-горе, е в съответствие с Директива 2011/65/ЕС на Европейския парламент и на Съвета от 8 юни 2011 г. относно ограничението на употребата на определени опасни вещества в електрическото и електронното оборудване (1):

                  6.

                  Когато това е приложимо — наименованията на използваните хармонизирани стандарти или техническите спецификации, спрямо които се декларира съответствието:

                  7.

                  Допълнителна информация:

            Подпис за или от името на: …
      (място и дата на издаване):
      (име, длъжност) (подпис):

         (1)  ОВ L 174, 1.7.2011 г., стр. 88.

      ПРИЛОЖЕНИЕ VII
      ЧАСТ А

         Отменената директива с последователните ѝ изменения

      (посочена в член 26)

                  Директива 2002/95/ЕО на Европейския парламент и на Съвета

                  (ОВ L 37, 13.2.2003 г., стр. 19)

                  Решение 2005/618/ЕО на Комисията

                  (ОВ L 214, 19.8.2005 г., стр. 65)

                  Решение 2005/717/ЕО на Комисията

                  (ОВ L 271, 15.10.2005 г., стр. 48)

                  Решение 2005/747/ЕО на Комисията

                  (ОВ L 280, 25.10.2005 г., стр. 18)

                  Решение 2006/310/ЕО на Комисията

                  (ОВ L 115, 28.4.2006 г., стр. 38)

                  Решение 2006/690/ЕО на Комисията

                  (ОВ L 283, 14.10.2006 г., стр. 47)

                  Решение 2006/691/ЕО на Комисията

                  (ОВ L 283, 14.10.2006 г., стр. 48)

                  Решение 2006/692/ЕО на Комисията

                  (ОВ L 283, 14.10.2006 г., стр. 50)

                  Директива 2008/35/ЕО на Европейския парламент и на Съвета

                  (ОВ L 81, 20.3.2008 г., стр. 67)

                  Решение 2008/385/ЕО на Комисията

                  (ОВ L 136, 24.5.2008 г., стр. 9)

                  Решение 2009/428/ЕО на Комисията

                  (ОВ L 139, 5.6.2009 г., стр. 32)

                  Решение 2009/443/ЕО на Комисията

                  (ОВ L 148, 11.6.2009 г., стр. 27)

                  Решение 2010/122/ЕС на Комисията

                  (ОВ L 49, 26.2.2010 г., стр. 32)

                  Решение 2010/571/ЕС на Комисията

                  (ОВ L 251, 25.9.2010 г., стр. 28)

            ЧАСТ Б

         Списък на сроковете за транспониране в националното право

      (посочен в член 26)

                  Директива

                  Срок за транспониране

                  2002/95/ЕО

                  12 август 2004 г.

                  2008/35/ЕО

                  —

      ПРИЛОЖЕНИЕ VIII

         Таблица на съответствието

                  Директива 2002/95/ЕО

                  Настоящата директива

                  Член 1

                  Член 1

                  Член 2, параграф 1

                  Член 2, параграфи 1 и 2, приложение I

                  Член 2, параграф 2

                  Член 2, параграф 3

                  Член 2, параграф 3

                  Член 2, параграф 4, уводна част

                  —

                  Член 2, параграф 4

                  Член 3, буква а)

                  Член 3, точки 1 и 2

                  Член 3, буква б)

                  —

                  —

                  Член 3, точки 6—28

                  Член 4, параграф 1

                  Член 4, параграф 1, приложение II

                  —

                  Член 4, параграфи 3 и 4

                  Член 4, параграф 2

                  Член 4, параграф 6

                  Член 4, параграф 3

                  —

                  Член 5, параграф 1, уводна част

                  Член 5, параграф 1, уводна част

                  Член 5, параграф 1, буква а)

                  Член 4, параграф 2

                  Член 5, параграф 1, буква б)

                  Член 5, параграф 1, буква а), първо и трето тире

                  —

                  Член 5, параграф 1, буква а), второ тире
                  Член 5, параграф 1, буква а), последна алинея

                  Член 5, параграф 1, буква в)

                  Член 5, параграф 1, буква б)

                  —

                  Член 5, параграф 2
                  Член 5, параграфи 3—6

                  Член 5, параграф 2

                  Член 5, параграф 7

                  —

                  Член 5, параграф 8

                  Член 6а

                  Член 6а

                  —

                  Членове 7—18

                  Член 7

                  Членове 19—22

                  Член 8

                  Член 23

                  Член 9

                  Член 25

                  —

                  Член 26

                  Член 10

                  Член 27

                  Член 11

                  Член 28

                  —

                  Приложения I—II

                  Приложение, точки 1—39

                  Приложение III, точки 1—39

                  —

                  Приложения IV, V, VI—VIII


title: Директива 93/56/ЕИО на Комисията от 29 юни 1993 година за изменение на Директива 82/471/ЕИО на Съвета относно някои продукти, използвани при храненето на животните

text:
Важна правна забележка

|

31993L0056

Официален вестник n° L 206 , 18/08/1993 стр. 0013 - 0014 специално финландско издание: глава 3 том 51 стр. 0192  специално шведско издание: глава 3 том 51 стр. 0192  специално чешко издание глава 3 том 14 стр. 402  - 403 специално испанско издание глава 3 том 14 стр. 402  - 403 специално унгарско издание глава 3 том 14 стр. 402  - 403 специално литвийско издание глава 3 том 14 стр. 402  - 403 LV.ES глава 3 том 14 стр. 402  - 403 MT.ES глава 3 том 14 стр. 402  - 403 PL.ES глава 3 том 14 стр. 402  - 403 SK.ES глава 3 том 14 стр. 402  - 403 специално словенско издание глава 3 том 14 стр. 402  - 403

		19930629Директива 93/56/ЕИО на Комисиятаот 29 юни 1993 годиназа изменение на Директива 82/471/ЕИО на Съвета относно някои продукти, използвани при храненето на животнитеКОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската икономическа общност,като взе предвид Директива 82/471/ЕИО на Съвета от 30 юни 1982 г. относно някои продукти, използвани при храненето на животните [1], последно изменена с Директива 93/26/ЕИО на Комисията [2], и по-специално член 6 от нея,като има предвид, че Директива 82/471/ЕИО предвижда съдържанието на приложенията често да се актуализира, за да се вземат предвид постиженията на научно-техническия прогрес;като има предвид, че изследването на небелтъчното азотно съединение "амониев сулфат" и на хидроксианалога на метионина и неговата калциева сол установи техния благоприятен ефект при преживните животни; като има предвид, че разрешението за ползване на въпросните продукти трябва съответно да се разшири, за да обхване и тази категория животни;като има предвид, че мерките, предвидени в настоящата директива, са в съответствие със становището на Постоянния комитет по храните за животни,ПРИЕ НАСТОЯЩАТА ДИРЕКТИВА:Член 1Приложението към Директива 82/471/ЕИО се изменя, както е определено в приложението към настоящата директива.Член 2Държавите-членки въвеждат в сила законовите, подзаконовите и административните разпоредби, необходими за да се съобразят с член 1, в срок до 30 юни 1994 г. Те незабавно информират Комисията за това.Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.Член 3Адресати на настоящата директива са държавите-членки.Съставено в Брюксел на 29 юни 1993 година.За КомисиятаRené SteichenЧлен на Комисията[1] ОВ L 213, 21.7.1982 г., стр. 8.[2] ОВ L 179, 22.7.1993 г., стр. 2.--------------------------------------------------19930629ПРИЛОЖЕНИЕ1. В група 2 "непротеинови азотни съединения", в точка 2.2 "амониеви соли" се добавя следният продукт:"1 | 2 | 3 | 4 | 5 | 6 | 7 |Название на продуктовата група | Название на продукта | Обозначение на хранителния принцип или формула на микроорганизма | Културен субстрат (спецификации, ако има такива) | Характеристики на състава на продукта | Животински вид | Специални разпоредби || 2.2.3амониев сулфат във воден разтвор | (NH4)2SO4 | — | амониев сулфат: минимум 35 %. | Преживни животни, от началото на преживянето | На етикета или опаковката на продукта се декларира следното: изразът "амониев сулфат",азотно и водно съдържание,животински вид,при младите преживни животни добавката в дневната дажба не трябва да надхвърля 0,5 %.На етикета или опаковката на комбинираните храни за животни се декларира следното: изразът "амониев сулфат",съдържанието на продукта във фуража,процентът на общия суров белтък, доставен от непротеиновия азот,в упътването се посочва съдържанието на непротеинов азот, което не трябва да се надхвърля в дневната дажба по животински видове,при младите преживни животни добавката в дневната дажба не трябва да надхвърля 0,5 %." |2. В група 4 "Хидроксианалози на аминокиселините" изразът"освен преживните животни" се заличава в колона 6"Животински вид" по отношение на продуктите 4.1.1 "Хидроксианалог на метионина" и 4.1.2 "Калциева сол на хидроксианалог на метионина".--------------------------------------------------


title: Директива 2006/37/ЕО на Комисията от 30 март 2006 година за изменение на приложение II към Директива 2002/46/ЕО на Европейския парламент и на Съвета с цел включване на някои веществаТекст от значение за ЕИП.

text:
Важна правна забележка

|

32006L0037

Официален вестник n° L 094 , 01/04/2006 стр. 0032 - 0033 Официален вестник n° L 330 , 28/11/2006 стр. 0327 - 0328

		20060330Директива 2006/37/ЕО на Комисиятаот 30 март 2006 годиназа изменение на приложение II към Директива 2002/46/ЕО на Европейския парламент и на Съвета с цел включване на някои вещества(текст от значение за ЕИП)КОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската общност,като взе предвид Директива 2002/46/ЕО на Европейския парламент и на Съвета от 10 юни 2002 г. за сближаване на законодателствата на държавите-членки по отношение на добавките към храни [1], и по-специално член 4, параграф 5 от нея,след консултации с Европейския орган по безопасност на храните,като има предвид, че:(1) Директива 2002/46/ЕО определя витамините и минералите, и по-специално формите на всеки един от тях, които могат да бъдат използвани за производството на хранителни добавки.(2) Витамините и минералните вещества, които са били оценени от Европейския орган по безопасност на храните (наричан по-долу "Органа") и относно които е изразено положително научно становище, следва да бъдат включени в приложенията към Директива 2002/46/ЕО.(3) Органът предостави и публикува наскоро положително научно становище за някои витамини и минерални вещества.(4) Необходимо е да бъде заменено заглавието на категорията "фолиева киселина", за да се вземе под внимание включването на други форми на фолати в приложение II към Директива 2002/46/ЕО.(5) Директива 2002/46/ЕО следва да бъде съответно изменена.(6) Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,ПРИЕ НАСТОЯЩАТА ДИРЕКТИВА:Член 1Приложение II към Директива 2002/46/ЕО се изменя в съответствие с приложението към настоящата директива.Член 21. Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива най-късно до 30 април 2007 г. Те съобщават незабавно на Комисията текста на тези разпоредби и таблицата на съответствието между тези разпоредби и настоящата директива.Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки2. Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.Член 3Настоящата директива влиза в сила на двадесетия ден след публикуването ѝ в Официален вестник на Европейския съюз.Член 4Адресати на настоящата директива са държавите-членки.Съставено в Брюксел на 30 март 2006 година.За КомисиятаMarkos KyprianouЧлен на Комисията[1] ОВ L 183, 12.7.2002 г., стр. 51.--------------------------------------------------20060330ПРИЛОЖЕНИЕПриложение II към Директива 2002/46/ЕО се изменя, както следва:1. В раздел А. Витамини:а) заглавието "10. ФОЛИЕВА КИСЕЛИНА" се заменя с "10. ФОЛАТИ"б) под заглавието 10. ФОЛАТИ се добавя следният ред:"б) калциев L-метилфолат."2. В раздел Б. Минерални вещества се добавя следният ред преди думите "меден карбонат":"железен бисглицинат".--------------------------------------------------